ফোনের অন্য প্রান্ত থেকে নির্দেশ দেওয়া হয়েছিল— ‘সাত কলস রাখ দো’ (সাতটি কলসি রেখে দাও)!
‘কলস’ রাখার অর্থ বুঝতে সময় লাগেনি আমেরিকার গুপ্তচর সংস্থা সিআইএ’র। ভারতীয় গোয়েন্দা সংস্থা ‘ন্যাশনাল ইনভেস্টিগেশন এজেন্সি’কে (এনআইএ) তারা ইসলামিক স্টেটে’র (আইএস) জঙ্গি কম্যান্ডার শফি আরমান ওরফে ইউসুফের ওই নির্দেশের কথা দ্রুত জানিয়েছিল। জানিয়েছিল, প্রজাতন্ত্র দিবসে ভারতের সাতটি ভিন্ন জায়গায় বিস্ফোরণের পরিকল্পনা করেছে আইএস। ওই তথ্যের উপরে ভিত্তি করেই গত কয়েকদিনে গোটা দেশে ১৯ জন সন্দেহভাজন জঙ্গিকে গ্রেফতার করেছে পুলিশ এবং এনআইএ। বঢোদরা থেকে আজ ছ’জনকে আটকও করা হয়েছে। 
জঙ্গিদমন অভিযানে আমেরিকা, ভারত এবং ইজরায়েল একযোগে কাজ করছে। সিরিয়া এবং ইরাকের বহু জঙ্গিনেতার কার্যকলাপ জানতে সিআইএ তাদের ফোনে আড়ি পাতে এবং অনলাইন কার্যকলাপে নিয়মিত নজর রাখে। চলতি মাসের শুরুতেই সিরিয়া থেকে ইউসুফের ওই কথোপকথন শুনতে পায় তারা। হরিদ্বারের ইকলাখ নামে এক ব্যক্তিকে ‘সাতটি কলসি’ রাখার নির্দেশ দিয়েছিল ইউসুফ। ‘কলসি’ যে আসলে বোমা, তা বুঝতে পেরেছিলেন সিআইএ আধিকারিকেরা। প্রসঙ্গত, ইউসুফ প্রথমে ইন্ডিয়ান মুজাহিদিনের সদস্য ছিল। পরে সে আইএসে যোগ দেয়।
কেন্দ্রীয় স্বরাষ্ট্রমন্ত্রকের তরফে জানানো হয়েছে, ধৃত সকলেই গত ছ’মাস ধরে আইএসের সঙ্গে যোগাযোগ রেখে চলেছে। দেশের ছ’টি শহরের ১২টি জায়গা থেকে তাদের গ্রেফতার করা হয়েছে। ধৃতদের মধ্যে ইঞ্জিনিয়ার পড়ুয়া থেকে শুরু করে তথ্য ও প্রযুক্তি সংস্থার কর্মীও রয়েছে। রয়েছে আইএসের আদর্শে অনুপ্রাণিত ‘জানুদ-উল-খলিফা-এ-হিন্দে’র নেতা মুদাব্বির মুস্তাক শেখ। সে আইএস নেতা আবু বকর-আল-বাগদাদির বিশ্বস্ত অনুচরদের সঙ্গে যোগাযোগ রেখেছিল। পুলিশের অনুমান, শুধু প্রজাতন্ত্র দিবসে নয়, কুম্ভ মেলা উপলক্ষে আগামী ৮ ফেব্রুয়ারি হরিদ্বারেও নাশকতার পরিকল্পনা করেছিল আইএস। মহারাষ্ট্র পুলিশের অপরাধ দমন শাখার প্রধান বিবেক ফানসালকর জানিয়েছেন, আইএসের ৯৪টি ওয়েবসাইট ব্লক করা হয়েছে। ওই সাইটগুলির মাধ্যমে যুব সম্প্রদায়কে নিজেদের মতাদর্শে উদ্বুদ্ধ করত আইএস।  
এই পরিস্থিতিতে দিল্লিতে আজ একটি নিখোঁজ গাড়ি ঘিরে আবার সতর্কতা জারি করা হয়েছে। হরিয়ানার নম্বর প্লেট লাগানো ওই গাড়িটি দুপুর সাড়ে ১২টা নাগাদ লোধি গার্ডেন থেকে চুরি হয়েছে বলে খবর। গাড়ির মালিক জানিয়েছেন, পরিবারের সঙ্গে পিকনিকে গিয়েছিলেন তাঁরা। গাড়িটিতে আর আর সেনা হাসপাতালের স্টিকার লাগানো ছিল।